Pakuotės lapelis: informacija vartotojui
Amlodipine/Valsartan Teva 5 mg/160 mg plėvele dengtos tabletės

Amlodipine/Valsartan Teva 10 mg/160 mg plėvele dengtos tabletės
Amlodipinas/Valsartanas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-
Neišmeskite šio lapelio, nes vėl gali prireikti jį perskaityti.

-
Jeigu kiltų daugiau klausimų, kreipkitės į gydytoją arba vaistininką.

-
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

-
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1. Kas yra Amlodipine/Valsartan Teva ir kam jis vartojamas

2. Kas žinotina prieš vartojant Amlodipine/Valsartan Teva

3. Kaip vartoti Amlodipine/Valsartan Teva

4. Galimas šalutinis poveikis

5. Kaip laikyti Amlodipine/Valsartan Teva

6. Pakuotės turinys ir kita informacija

1. Kas yra Amlodipine/Valsartan Teva ir kam jis vartojamas
Amlodipine/Valsartan Teva tablečių sudėtyje yra dvi veikliosios medžiagos, vadinamos amlodipinu ir valsartanu. Abi šios medžiagos padeda sureguliuoti didelį kraujospūdį.

· Amlodipinas priklauso medžiagų grupei, kuri vadinama „kalcio kanalų blokatoriais“. Amlodipinas neleidžia kalciui patekti į kraujagyslės sienelę, todėl kraujagyslės nesusitraukia.

· Valsartanas priklauso medžiagų grupei, kuri vadinama „angiotenzino II receptorių blokatoriais“.

Angiotenzinas II susidaro organizme, jis skatina kraujagyslių susitraukimą, o tai didina kraujospūdį. Valsartanas veikia stabdydamas angiotenzino II poveikį.

Tai reiškia, kad abi šios medžiagos padeda išvengti kraujagyslių susitraukimo. Joms veikiant, kraujagyslės atsipalaiduoja ir kraujospūdis sumažėja.

Amlodipine/Valsartan Teva vartojamas dideliam kraujospūdžiui gydyti tiems suaugusiesiems, kurių kraujospūdis nepakankamai kontroliuojamas vien tik amlodipinu arba valsartanu.

2. Kas žinotina prieš vartojant Amlodipine/Valsartan Teva
Amlodipine/Valsartan Teva vartoti negalima, jeigu:
· yra alergija amlodipinui arba bet kuriam kitam kalcio kanalų blokatoriui. Tai gali pasireikšti niežuliu, odos paraudimu arba apsunkintu kvėpavimu;

· yra alergija valsartanui arba bet kuriai pagalbinei šio vaisto medžiagai (jos išvardytos 6 skyriuje). Jeigu manote, kad galite būti alergiškas, pasitarkite su gydytoju, prieš pradėdami vartoti Amlodipine/Valsartan Teva;

· yra sunkių kepenų funkcijos sutrikimų arba tulžies sutrikimų, tokių kaip bilijinė cirozė arba cholestazė;

· esate daugiau nei 3 mėnesius nėščia. (Taip pat yra geriau vengti vartoti Amlodipine/Valsartan Teva ankstyvojo nėštumo metu [žr. skyrių „Nėštumas, žindymo laikotarpis ir vaisingumas“]);

· labai sumažėjęs kraujospūdis (hipotenzija);

· yra susiaurėjęs aortos vožtuvas (aortos stenozė) arba pasireiškia kardiogeninis šokas (būklė, kai širdis negali aprūpinti organizmo reikiamu kraujo kiekiu);

· sergate širdies nepakankamumu po širdies priepuolio;

· sergate cukriniu diabetu arba Jūsų inkstų funkcija sutrikusi ir esate gydomas kraujospūdį mažinančiu vaistu, kurio sudėtyje yra aliskireno.

Jeigu kuris nors minėtas teiginys Jums tinka, nevartokite Amlodipine/Valsartan Teva ir pasitarkite su gydytoju.
Įspėjimai ir atsargumo priemonės
Pasitarkite su gydytoju, prieš pradėdami vartoti Amlodipine/Valsartan Teva:
· jeigu Jums bloga (vemiate arba viduriuojate);

· jeigu yra kepenų arba inkstų funkcijos sutrikimų;

· jeigu Jums persodintas inkstas arba Jums buvo nustatytos susiaurėjusios inkstų arterijos;

· jeigu yra būklė, veikianti antinksčių liaukas, vadinama „pirminiu hiperaldosteronizmu“;

· jeigu sergate širdies nepakankamumu arba Jus buvo ištikęs širdies priepuolis. Atidžiai laikykitės gydytojo nurodymų dėl pradinės dozės vartojimo. Gydytojas taip pat gali ištirti Jūsų inkstų funkciją;

· jeigu gydytojas sakė, kad Jūsų širdies vožtuvai yra susiaurėję (“aortos arba mitralinė stenozė”) arba, kad širdies raumens storis yra nenormaliai padidėjęs (vadinama “obstrukcinė hipertrofinė kardiomiopatija”);

· jeigu vartojant kitų vaistų (įskaitant angiotenziną konvertuojančio fermento inhibitorių) atsirado patinimas, ypač veido ir gerklės. Jeigu Jums atsirastų šių simptomų, nutraukite Amlodipine/Valsartan Teva vartojimą ir nedelsdami kreipkitės į gydytoją. Niekada daugiau nevartokite Amlodipine/Valsartan Teva;

· jeigu vartojate kurį nors iš šių vaistų padidėjusiam kraujospūdžiui gydyti:

· 
vaistą AKF inhibitorių (pavyzdžiui enalaprilį, lizinoprilį, ramiprilį), ypač jeigu turite su cukriniu diabetu susijusių inkstų sutrikimų;

· 
aliskireną.

Gydytojas gali reguliariai tirti Jūsų inkstų funkciją, matuoti kraujospūdį ir elektrolitų (pvz., kalio) kiekį kraujyje.

Taip pat žiūrėkite informaciją, pateiktą poskyryje „Amlodipine/Valsartan Teva vartoti negalima“.

Jeigu kuris nors minėtas punktas Jums tinka, pasakykite gydytojui, prieš pradėdami vartoti Amlodipine/Valsartan Teva. 

Vaikams ir paaugliams
Amlodipine/Valsartan Teva vartoti vaikams ir paaugliams (jaunesniems kaip 18 metų amžiaus) nerekomenduojama.

Kiti vaistai ir Amlodipine/Valsartan Teva
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Gydytojui gali tekti pakeisti dozę ir (arba) imtis kitokių atsargumo priemonių. Kai kuriais atvejais gali tekti nutraukti vieno iš vaistų vartojimą. Tai ypač svarbu jeigu vartojate toliau išvardytų vaistų:

· AKF inhibitorių arba aliskireno (taip pat žiūrėkite informaciją, pateiktą poskyriuose „Amlodipine/Valsartan Teva vartoti negalima“ ir „Įspėjimai ir atsargumo priemonės“);

· diuretikų (vaistų, taip pat vadinamų „šlapimą varančiomis tabletėmis“, kurie didina išskiriamo šlapimo kiekį);

· ličio (vaisto kai kurioms depresijos formoms gydyti);

-
kalį tausojančių diuretikų, kalio papildų, druskų pakaitalų, kuriuose yra kalio ir kitų medžiagų, kurios gali didinti kalio kiekį organizme;

-
kai kurių nuskausminamųjų vaistų, vadinamų nesteroidiniais vaistais nuo uždegimo (NVNU) arba selektyvių ciklooksigenzės-2 inhibitorių (COX-2 inhibitorių). Gydytojas taip pat gali patikrinti Jūsų inkstų funkciją;

· vaistų nuo epilepsijos (pvz.: karbamazepino, fenobarbitalio, fenitoino, fosfenitoino, primidono);

· paprastųjų jonažolių preparatų;

· nitroglicerino arba kitų nitratų, arba kitų medžiagų, vadinamų “vazodilatatoriais”;

· vaistų, vartojamų gydyti ŽIV/AIDS (pvz.: ritonaviro, indinaviro, nelfinaviro);

-
vaistų, vartojamų grybelių sukeltoms infekcijoms gydyti (pvz.: ketokonazolo, itrakonazolo);

-
vaistų, vartojamų bakterijų sukeltoms infekcijoms gydyti (antibiotikų, tokių kaip rifampicino, eritromicino, klaritromicino, telitromicino);

-
verapamilio, diltiazemo (vaistų, vartojamų širdies ligoms gydyti);

-
simvastatino (vaisto, vartojamo padidėjusiam cholesterolio kiekiui kontroliuoti);
-
dantroleno (į veną vartojamo vaisto, kai yra sunkių organizmo temperatūros reguliavimo sutrikimų);

-
vaistų, vartojamų apsaugoti nuo transplantanto atmetimo reakcijų (ciklosporino).
-
Takrolimuzas (vartojamas Jūsų kūno imuninės sistemos atsakui, kuris leidžia kūnui


priimti persodintą organą, kontroliuoti).
-
Klaritromicinas (vartojamas bakterijų sukeltoms infekcijoms gydyti).
Amlodipine/Valsartan Teva vartojimas su maistu ir gėrimais
Amlodipine/Valsartan Teva vartojantiems asmenims negalima valgyti greipfrutų ir gerti greipfrutų sulčių, kadangi greipfrutai arba greipfrutų sultys gali didinti veikliosios medžiagos amlodipino kiekį kraujyje ir dėl to gali neprognozuojamai sustiprėti kraujospūdį mažinantis Amlodipine/Valsartan Teva poveikis (žr. 3 sk. „Kaip vartoti Amlodipine/Valsartan Teva“).

Nėštumas, žindymo laikotarpis ir vaisingumas
Nėštumas

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 

Tikėtina, kad gydytojas Jums patars nutraukti Amlodipine/Valsartan Teva vartojimą prieš planuojant pastojimą arba iš karto sužinojus apie nėštumą, ir paskirs kitą vaistą vietoje Amlodipine/Valsartan Teva. Amlodipine/Valsartan Teva yra NEREKOMENDUOJAMAS vartoti ankstyvojo nėštumo laikotarpiu (pirmuosius 3 mėnesius) ir negali būti vartojamas, jeigu esate daugiau kaip tris mėnesius nėščia, nes tuomet jis gali labai pakenkti Jūsų kūdikiui.

Žindymas

Nustatyta, kad nedidelis kiekis amlodipino patenka į motinos pieną. Pasakykite gydytojui, jeigu žindote kūdikį arba planuojate pradėti tai daryti. Amlodipine/Valsartan Teva nerekomenduojamas žindančioms motinoms. Jeigu norite žindyti, gydytojas gali paskirti kitą vaistą, ypač jeigu kūdikis yra naujagimis arba gimė prieš laiką.

Prieš pradėdami vartoti bet kokį vaistą, pasitarkite su gydytoju ar vaistininku.

Vairavimas ir mechanizmų valdymas
Šis vaistas gali sukelti svaigulį. Tai gali trukdyti sukaupti dėmesį. Todėl, jeigu nežinote, kaip šis vaistas veikia Jus, nevairuokite, nevaldykite mechanizmų ir nesiimkite kitokio dėmesio sukaupimo reikalaujančio darbo.

Amlodipine/Valsartan Teva sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto vienoje plėvele dengtoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.
3. Kaip vartoti Amlodipine/Valsartan Teva
Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. Tai padės pasiekti geriausių gydymo rezultatų ir sumažinti šalutinio poveikio riziką.

Vartojimo būdas ir metodas:

Įprastinė Amlodipine/Valsartan Teva dozė yra viena tabletė per parą.
· Tinkamiausia vaistą vartoti kiekvieną dieną tuo pačiu metu.

· Tabletes nurykite, užgerdami stikline vandens.

· Amlodipine/Valsartan Teva galima vartoti valgio metu arba nevalgius. Nevartokite Amlodipine/Valsartan Teva su greipfrutais arba greipfrutų sultimis.

Amlodipine/Valsartan Teva 5 mg/160 mg: vagelė skirta tik tabletei perlaužti, kad būtų lengviau nuryti.
Amlodipine/Valsartan Teva 10 mg/160 mg: tabletę galima padalyti į lygias dozes.
Atsižvelgdamas į Jums gydymo sukeliamą poveikį, gydytojas gali siūlyti padidinti arba sumažinti dozę. 

NEVIRŠYKITE paskirtos dozės.

Amlodipine/Valsartan Teva ir senyvi žmonės (65 metų ar vyresni)
Didindamas dozę, gydytojas turi laikytis atsargumo priemonių.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Ką daryti pavartojus per didelę Amlodipine/Valsartan Teva dozę?
Jeigu išgėrėte per daug Amlodipine/Valsartan Teva tablečių arba jeigu Jūsų tablečių išgėrė kas nors kitas, nedelsiant kreipkitės į gydytoją.

Pamiršus pavartoti Amlodipine/Valsartan Teva
Jeigu pamiršote išgerti šio vaisto, išgerkite jį kai tik prisiminsite. Kitą dozę vartokite įprastu laiku. Tačiau, jeigu jau beveik atėjo laikas kitai dozei, praleiskite pamirštąją. NEGALIMA vartoti dvigubos dozės norint kompensuoti praleistą tabletę.

Nustojus vartoti Amlodipine/Valsartan Teva
Jeigu nutrauksite gydymą Amlodipine/Valsartan Teva, Jūsų liga gali pasunkėti. Nenutraukite vaisto vartojimo, nebent taip padaryti nurodytų gydytojas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis
Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kai kurie šalutiniai poveikiai gali būti sunkūs ir jiems pasireiškus gali reikėti medicininės pagalbos:
Keliems pacientams pasireiškė šie sunkūs šalutiniai poveikiai (gali pasireikšti mažiau kaip 1 iš 1000 žmonių).
Jeigu pasireiškė kuris nors iš šių išvardytų poveikių, nedelsdami kreipkitės į gydytoją: alerginės reakcijos, pasireiškiančios bėrimu, niežuliu, veido, lūpų arba liežuvio tinimu, apsunkintu kvėpavimu, sumažėjusiu kraujospūdžiu (silpnumo, apsvaigimo pojūčiu).
Kiti galimi Amlodipine/Valsartan Teva šalutiniai poveikiai
Dažni (gali pasireikšti mažiau kaip 1 iš 10 žmonių):

gripo simptomai (gripas); užgulusi nosis, gerklės skausmas ir diskomfortas ryjant; galvos skausmas; rankų, plaštakų, kojų, kulkšnių arba pėdų patinimas; nuovargis; astenija (bendras silpnumas); raudonis ir šilumos pojūtis veide ir (arba) kakle.

Nedažni (gali pasireikšti mažiau kaip 1 iš 100 žmonių):
svaigulys; pykinimas ir pilvo skausmas; burnos džiūvimas; mieguistumas, rankų arba pėdų dilgčiojimas arba sustingimas, galvos sukimasis (vertigo); dažnas stiprus juntamas širdies plakimas (palpitacijos); svaigulys stojantis; kosulys; viduriavimas; vidurių užkietėjimas; odos bėrimas, odos paraudimas; sąnarių tinimas, nugaros skausmas; sąnarių skausmas.

Reti (gali pasireikšti mažiau kaip 1 iš 1000 žmonių): 
nerimas; spengimas ausyse; alpulys; gausesnis šlapinimasis nei įprastai arba dažnesnis noras šlapintis nei įprastai; nesugebėjimas sukelti arba palaikyti erekciją; sunkumo pojūtis; žemas kraujospūdis, pasireiškiantis tokiais simptomais kaip svaigulys, apsvaigimas; gausus prakaitavimas; viso kūno odos bėrimas; niežulys; raumenų spazmai.

Jeigu kuris nors iš šių poveikių pasireiškia stipriai, kreipkitės į gydytoją.
Šalutiniai poveikiai, apie kuriuos gauta pranešimų, kai buvo vartojamas vien tik amlodipinas arba valsartanas, ir kurie arba nebuvo stebėti vartojant Amlodipine/Valsartan Teva, arba kurie pasireiškė dažniau nei vartojant Amlodipine/Valsartan Teva:
Amlodipinas

Nedelsdami kreipkitės į gydytoją, jeigu pavartojus šio vaisto, pasireiškia kuris nors toliau išvardytas sunkus šalutinis poveikis:
· staiga atsiradęs švokštimas, krūtinės skausmas, dusulys arba kvėpavimo pasunkėjimas;
· akių vokų, veido arba lūpų patinimas;
· liežuvio ir gerklės patinimas, dėl kurio gali labai pasunkėti kvėpavimas;
· sunkios odos reakcijos, įskaitant intensyvų odos bėrimą, dilgėlinę, viso kūno odos paraudimą, sunkų niežėjimą, odos pūslėtumą, lupimąsi ir patinimą, gleivinių uždegimą (Stivenso-Džonsono [Stevens-Johnson] sindromas, toksinė epidermio nekrolizė), arba kitos alerginės reakcijos;
· širdies priepuolis, nenormalus širdies plakimas;
· kasos uždegimas, dėl kurio gali pasireikšti sunkus pilvo ir nugaros skausmas, susijęs su labai bloga savijauta.

Gauta pranešimų apie toliau išvardytą šalutinį poveikį. Jeigu kuris nors iš išvardytų sutrikimų sukelia Jums problemų arba jeigu jis trunka ilgiau kaip vieną savaitę, turite kreiptis į gydytoją.

Dažni (gali pasireikšti rečiau kaip 1 iš 10 žmonių):

svaigulys, mieguistumas; palpitacijos (dažno stipraus širdies plakimo jutimas); veido ir kaklo paraudimas, kulkšnių patinimas (edema); pilvo skausmas, pykinimas.

Nedažni (gali pasireikšti rečiau kaip 1 iš 100 žmonių):

nuotaikų kaita, nerimas, depresija, nemiga, drebulys, nenormalus skonio pojūtis, apalpimas, skausmo jutimo išnykimas; regėjimo sutrikimai, regėjimo pablogėjimas, skambėjimas ausyse; žemas kraujospūdis; čiaudulys ir (arba) sloga dėl nosies gleivinės uždegimo (rinitas); nevirškinimas, vėmimas; plaukų slinkimas, prakaitavimo sustiprėjimas, odos niežėjimas, odos spalvos pokytis; šlapinimosi sutrikimas, poreikis dažniau šlapintis naktį, šlapinimosi padažnėjimas; nesugebėjimas pasiekti erekciją, krūtų diskomfortas arba padidėjimas vyrams, skausmas, bloga savijauta, raumenų skausmas, raumenų mėšlungis; kūno svorio padidėjimas arba sumažėjimas.

Reti (gali pasireikšti rečiau kaip 1 iš 1000 žmonių): 
minčių susipainiojimas.

Labai reti (gali pasireikšti rečiau kaip 1 iš 10000 žmonių): 
baltųjų kraujo ląstelių kiekio sumažėjimas, kraujo plokštelių kiekio sumažėjimas, dėl kurio gali atsirasti neįprastų kraujosruvų arba greičiau pasireikšti kraujavimas (raudonųjų kraujo ląstelių pakenkimas); cukraus kiekio kraujyje padidėjimas (hiperglikemija); dantenų patinimas, pilvo pūtimas (gastritas); nenormali kepenų funkcija, kepenų uždegimas (hepatitas), odos pageltimas (gelta), kepenų fermentų kiekio padidėjimas, kuris gali turėti įtakos kai kuriems medicininiams tyrimams; raumenų tempimo padidėjimas; kraujagyslių uždegimas, dažnai pasireiškiantis kartu su odos bėrimu, padidėjusiu jautrumu šviesai; sutrikimas, pasireiškiantis rigidiškumu, drebuliu ir (arba) judėjimo sutrikimų deriniu.
Nežinomi (negali būti apskaičiuoti pagal turimus duomenis): drebulys, sustingusi kūno poza, sustingusi veido išraiška, lėti judesiai ir kojų vilkimas, pusiausvyros praradimas einant.
Valsartanas

Nežinomo dažnio (negali būti apskaičiuoti pagal turimus duomenis): 
sumažėjęs raudonųjų kraujo ląstelių kiekis, karščiavimas, infekcijos sukeltas gerklės skausmas arba burnos gleivinės žaizdos; savaiminis kraujavimas arba kraujosruvų (mėlynių) susidarymas; padidėjęs kalio kiekis kraujyje; sutrikę kepenų veiklos rodiklių tyrimų rezultatai; sutrikusi inkstų veikla ir labai stipriai sutrikusi inkstų veikla; patinimas, daugiausia veido ir gerklės; raumenų skausmas; bėrimas, rausvai violetinės arba raudonos odos dėmės; karščiavimas; niežulys; alerginės reakcijos, pūslių susidarymas odoje (būklė vadinama bulioziniu dermatitu).
Jeigu pasireiškė kuris nors iš šių poveikių, nedelsdami kreipkitės į gydytoją.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.
5. Kaip laikyti Amlodipine/Valsartan Teva
Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP/Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.
6. Pakuotės turinys ir kita informacija
Amlodipine/Valsartan Teva sudėtis

· Veikliosios medžiagos yra amlodipinas (amlodipino besilato pavidalu) ir valsartanas.

Kiekvienoje Amlodipine/Valsartan Teva 5 mg/160 mg tabletėje yra 5 mg amlodipino ir 160 mg valsartano.

Veikliosios medžiagos yra amlodipinas (amlodipino besilato pavidalu) ir valsartanas.

Kiekvienoje Amlodipine/Valsartan Teva 10 mg/160 mg tabletėje yra 10 mg amlodipino ir 160 mg valsartano.
· Pagalbinės medžiagos yra mikrokristalinė celiuliozė, pregelifikuotas kukurūzų krakmolas, krospovidonas, karboksimetilkrakmolo A natrio druska, kalcio-vandenilio fosfatas, bevandenis koloidinis silicio dioksidas, magnio stearatas, laktozė monohidratas, hipromeliozė 15cP, titano dioksidas (E171), geltonasis geležies oksidas (E172), makrogolis 4000.

Amlodipine/Valsartan Teva išvaizda ir kiekis pakuotėje

Amlodipine/Valsartan Teva 5 mg/160 mg yra ovalios nuožulniais kraštais tamsiai geltonos plėvele dengtos tabletės, apytiksliai 14 x 7,5 mm dydžio su įspaudais 5 ir 160, kuriuos skiria perlaužimo vagelė.

Amlodipine/Valsartan Teva 10 mg/160 mg yra ovalios nuožulniais kraštais, geltonos plėvele dengtos tabletės, apytiksliai 14,5 x 7,5 mm dydžio su įspaudais 10 ir 160, kuriuos skiria perlaužimo vagelė.
Amlodipine/Valsartan Teva tiekiamas pakuotėmis po 14, 28, 30, 56, 90, 98 ir 100 plėvele dengtų tablečių lizdinėse plokštelėse arba 14x1, 28x1, 30x1, 56x1, 90x1, 98x1 ir 100 x1 plėvele dengtų tablečių dalomosiose lizdinėse plokštelėse.
Gali būti tiekiamos ne visų dydžių pakuotės.

Registruotojas ir gamintojas
Registruotojas

Teva B.V.

Swensweg 5

2031 GA Haarlem

Nyderlandai

Gamintojas

Teva Operations Poland Sp. z.o.o

ul. Mogilska 80.

31-546 Krakow
Lenkija

arba

Merckle GmbH

Ludwig-Merckle-Straße 3

89143 Blaubeuren

Vokietija

arba

Teva Pharma B.V.

Swensweg 5

2031 GA Haarlem

Nyderlandai

arba

PLIVA Hrvatska d.o.o. (PLIVA Croatia Ltd.)

Prilaz baruna Filipovica 25

10000 Zagreb

Kroatija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Teva Baltics 

Lvovo g. 25

LT-09320 Vilnius,

Tel:+370 5 266 02 03

Šis vaistas EEE valstybėse narėse registruotas tokiais pavadinimais:
Austrija – Amlodipin/Valsartan ratiopharm 5 mg/160 mg, 10 mg/160 mg Filmtabletten

Vokietija – Valsartan/Amlodipin-ratiopharm 5mg/160 mg, 10 mg/160 mg Filmtabletten Amlodipin/Valsartan AbZ 5mg/160 mg, 10 mg/160 mg Filmtabletten
Ispanija – Amlodipino/Valsartan Teva 5 mg/160 mg, 10 mg/160 mg comprimidos recubiertos con

película EFG
Suomija - Amlodipin/Valsartan ratiopharm 5 mg/160 mg, 10 mg/160 mg tabletti, kalvopäällysteinen
Prancūzija - Amlodipine/Valsartan Teva 5 mg/160 mg, 10 mg/160 mg comprimé pelliculé
Kroatija - Amlodipin/Valsartan Pliva 5 mg/160 mg, 10 mg/160 mg filmom obložene tablete
Airija - Amlodipine/Valsartan Teva 5 mg/160 mg, 10 mg/160 mg Film-coated tablets
Islandija - Amlodipin/Valsartan ratiopharm 5 mg/160 mg, 10 mg/160 mg filmuhúðaðar töflur
Latvija - Amlodipine/Valsartan Teva 5 mg/160 mg, 10 mg/160 mg apvalkotās tabletes
Malta - Amlodipine/Valsartan Teva 5 mg/160 mg, 10 mg/160 mg Film-coated tablets
Nyderlandai - Amlodipine/Valsartan Teva 5 mg/160 mg, 10 mg/160 mg, filmomhulde tabletten
Portugalija - Amlodipina + Valsartan Teva
Rumunija - AMLODIPINĂ/VALSARTAN TEVA 5 mg/160 mg, 10 mg/160 mg comprimate filmate

Slovėnija - Amlodipin/valsartan Teva 5 mg/160 mg, 10 mg/160 mg filmsko obložene tablete
Šis pakuotės lapelis paskutinį kartą peržiūrėtas 2021-04-19.
Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

